
A női nem mint mortalitási prediktor mechanikus trombektómiával kezelt akut iszkémiás stroke-ban: nemlineáris modell belső validációval

Háttér:
A mechanikus trombektómia hatékony és biztonságos beavatkozás a nagyér-okklúzióval járó akut iszkémiás stroke kezelésében. Ennek ellenére a posztoperatív mortalitást befolyásoló tényezők pontosan még nem ismertek. Az irodalomban egymásnak ellentmondó adatok állnak rendelkezésre a nem mortalitásra gyakorolt hatásáról, illetve a legtöbb tanulmány a rövid távú mortalitást vizsgálta.
Célkitűzés:
Célul tűztük ki a női nem mortalitásra gyakorolt hatásának tisztázását, melyre egy nemlineáris prediktív modellt fejlesztettünk egy egycentrumos regiszter alapján. A modellt belső validációval ellenőriztünk.
Módszerek:
Egy egycentrumos regiszterben 1227 mechanikus trombektómián átesett beteg adatait elemeztük. A medián utánkövetési idő 1487 nap volt, amely során 627 halálesetet (51,1%) regisztráltunk. A vizsgált prediktorok között szerepeltek a demográfiai jellemzők, az anamnézis, a klinikai megjelenés, a laboratóriumi eredmények és a terápiás beavatkozások. A prediktorok kiválasztását bootstrap-alapú módszerrel végeztük, majd Cox-regressziós modellt készítettünk, amelyet belső validációval teszteltünk. A modell teljesítményét a diszkrimináció (c-statisztika) és a kalibráció (kalibrációs meredekség) alapján értékeltük.
Eredmények:
A mortalitást befolyásoló tényezők között azonosítottuk többek között a női nemet, amely független prediktorként kedvező hatással volt a hosszú távú túlélésre (p<0,001). A belső validáció alapján a modell kielégítő diszkriminációt és kiváló kalibrációt mutatott.
Következtetés:
Egy új, belső validáción alapuló modellt dolgoztunk ki, amely alkalmas a mechanikus trombektómiát követő hosszú távú mortalitás előrejelzésére. Eredményeink azt sugallják, hogy a női nem jelentős túlélési előnyt nyújthat ebben a betegcsoportban. A modell használata segítheti a rizikóstratifikációt és potenciálisan javíthatja a klinikai kimeneteleket. További külső validációs vizsgálatok szükségesek a modell alkalmazhatóságának a tesztelésére.




